ΓΡΑΠΤΗ ΕΡΩΤΗΣΗ E-3266/97 υποβολή: Marνa Estevan Bolea (PPE) προς την Επιτροπή (20 Οκτωβρίου 1997)

Θέμα: Διαχείριση επικίνδυνων αποβλήτων

Σύμφωνα με κοινοτικά στοιχεία η ετήσια ποσότητα επικινδύνων αποβλήτων στην Ευρωπαϊκή Ένωση ανέρχεται σε 30 εκατ. τόννους (1992), εκ των οποίων 16,5 εκατ. τόννοι υποβάλλονται σε επαρκή επεξεργασία (ποσοστό 55%). Από την τελευταία αυτή ποσότητα καίγονται ετησίως 7,5 εκατ. τόννοι.

Πόσοι τόννοι επικίνδυνων καταλοίπων καίγονται ετησίως στα ευρωπαϊκά εργοστάσια τσιμεντοποιΐας; Θα μπορούσε η Επιτροπή να μας παράσχει λεπτομερή στοιχεία ανά κράτος μέλος;

Απάντηση της κας Bjerregaard εξ ονόματος της Επιτροπής (1 Δεκεμβρίου 1997)

Η χρήση επικινδύνων αποβλήτων ως υποκατάστατα καύσιμα σε βιομηχανικές μονάδες καλύπτεται από την οδηγία του Συμβουλίου 94/67/ΕΚ για την αποτέφρωση των επικινδύνων αποβλήτων ((ΕΕ L 365 της 31.12.1994 )). Βάσει της ως άνω οδηγίας για την ανάπτυξη αναλόγων δραστηριοτήτων απαιτείται άδεια που χορηγείται εφόσον ο ενδιαφερόμενος μπορεί να αποδείξει ότι θα τηρηθούν οι οριακές τιμές εκπομπής που καθορίζει στο άρθρο7. Επιπλέον, μετά την έναρξη της λειτουργίας της σχετικής ομάδας, προβλέπεται η διενέργεια μετρήσεων για περίοδο 6 μηνών, υπό τις πλέον αντίξοες των αναμενόμενων συνθηκών, προκειμένου να αποδειχθεί υποχρεωτικά η συμμόρφωση προς τις διατάξεις του άρθρου 7. Οι απαιτήσεις αυτές τέθηκαν σε ισχύ στις 31 Δεκεμβρίου 1996 για τις νέες μονάδες λειτουργίας και θα ισχύσουν για τις ήδη υφιστάμενες από τον Ιούνιο του 2000.

Κατά την τελευταία δεκαετία η πρακτική της ανάκτησης ενέργειας μέ την καύση αποβλήτων που αξιοποιούνται ως υποκατάστατα καύσιμα έχει αυξηθεί με στόχο να μειωθεί η ανάλωση πρωτογενών καυσίμων στη βιομηχανία και ιδιαίτερα σε ό,τι αφορά την παραγωγή κονιάματος. Η βιομηχανία κονιάματος είναι ενεργειοβόρα και σε αυτήν η κατανάλωση πρωτογενούς καυσίμου αντιπροσωπεύει ενίοτε το 35% των αμέσων δαπανών παραγωγής.

Η Επιτροπή δεν έχει πρόσβαση σε δεδομένα που να αφορούν την ποσότητα των επικινδύνων αποβλήτων που χρησιμοποιούν και ως υποκατάστατα καύσιμα κατά την παραγωγή κονιάματος στην Κοινότητα. Αυτό το είδος των δεδομένων θα καλυφθεί με την ανταλλαγή πληροφοριών κατά την εφαρμογή της οδηγίας 94/67/ΕΚ που είναι αδύνατη πριν τον Ιούνιο του 2001 σύμφωνα με τις διατάξεις της οδηγίας 91/692/ΕΟΚ για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών σχετικών προς το περιβάλλον ((EE L 337 της 31.12.1991 ))

Ωστόσο, σύμφωνα με δεδομένα που διατέθηκαν κατά το 1996 περίπου 170 εκατομμύρια τόνοι κονιάματος παρήχθησαν στην Κοινότητα. Δεδομένου ότι για την παραγωγή ενός τόνου κονιάματος απαιτούνται 120 χιλιόγραμμα «ισοδυνάμου σκληρού άνθρακα», 20,4 εκατομμύρια τόνοι «ισοδυνάμου σκληρού άνθρακα» αναλώθηκαν κατά το 1996. Περίπου 12% των ορυκτών καυσίμων αντικαταστάθηκαν από απόβλητα. Το ισοδύναμο των αποβλήτων, σε ό,τι αφορά την θερμογόνο δύναμη τους, ανέρχεται περίπου σε 3 εκατομμύρια τόνους αντικαθιστώντας περίπου 2,5 εκατομμυρίων τόνων «ισοδυνάμου σκληρού άνθρακα». Το αντίστοιχο μερίδιο των επικινδύνων αποβλήτων υπολογίζεται ότι ανέρχεται σε 40%. Ως εκ τούτου, περίπου 1.2 εκατομμύρια τόνοι επικινδύνων αποβλήτων έχουν κατά πάσα πιθανότητα αποτεφρωθεί σε κλιβάνους κονιάματοςστην Κοινότητα κατά το έτος 1996. Ως επί το πλείστον επρόκειτο για χρησιμοποιημένα έλαια.